b'\n_START_ARTICLE_\n\xc4\x8carobna pi\xc5\xa1\xc4\x8dal\n_START_PARAGRAPH_\n\xc4\x8carobna pi\xc5\xa1\xc4\x8dal (nem. Die Zauberfl\xc3\xb6te) je pravlji\xc4\x8dna opera v dveh dejanjih (dvanajstih slikah), ki jo je uglasbil Wolfgang Amadeus Mozart v svojih poslednjih letih \xc5\xbeivljenja, \xc4\x8carobna pi\xc5\xa1\xc4\x8dal je bila zadnje delo ki ga je skladatelj napisal pred smrtjo. Libreto je napisal lastnik dunajskega gledali\xc5\xa1\xc4\x8da Teater an der Wien Emanuel Schikaneder. Ker je zapadel v dolgove, je za uglasbitev prosil Mozarta, ki je bil na vrhuncu slave, upajo\xc4\x8d, da si bo tako finan\xc4\x8dno opomogel. Krstna predstava je bila tako 30. septembra 1791 na Dunaju. Dirigent predstave je bil skladatelj sam._NEWLINE_Opera je imela ogromno moralno vrednost za tisti \xc4\x8das, saj je Mozart z njo sku\xc5\xa1al pokazati nadvlado nem\xc5\xa1kega gledali\xc5\xa1\xc4\x8da nad italijansko glasbo. V tej operi svetloba zmaga nad temo, zloba podle\xc5\xbee dobroti, nagon se podredi razumu in ljubezen pre\xc5\xbeene sovra\xc5\xa1tvo. Opero je zelo cenil Richard Wagner.\n_START_SECTION_\nPrva slika\n_START_PARAGRAPH_\nPrinca Tamina zasleduje ka\xc4\x8da. Iz smrtne nevarnosti ga re\xc5\xa1ijo tri dame, ki slu\xc5\xbeijo kraljici no\xc4\x8di in ji oddidejo naznanit Taminovo re\xc5\xa1itev. Medtem spozna Tamino veselega ti\xc4\x8darja Papagena. Tri dame se vrnejo in izro\xc4\x8dijo princu sliko Pamine, h\xc4\x8dere kraljice no\xc4\x8di, s pro\xc5\xa1njo naj jo re\xc5\xa1i, \xc4\x8de\xc5\xa1, da jo je ugrabil hudobni_NEWLINE_Sarastro. Pojavi se sama kraljica no\xc4\x8di in mu poto\xc5\xbei svojo bole\xc4\x8dino. Taminu in Papagenu je usojeno, da re\xc5\xa1ita Pamino in v ta namen jima podarijo tri dame \xc4\x8darobno pi\xc5\xa1\xc4\x8dal in zvon\xc4\x8dke.\n_START_SECTION_\nDruga slika\n_START_PARAGRAPH_\nPamini se je medtem posre\xc4\x8dilo zbe\xc5\xbeati od Sarastra, toda Monostatos jo je ujel in jo znova privedel nazaj. Papageno se ji predstavi kot odposlanec kraljice no\xc4\x8di in_NEWLINE_skupaj s Pamino se odpravita iskat princa Tamina.\n_START_SECTION_\nTretja slika\n_START_PARAGRAPH_\nTrije de\xc4\x8dki pripeljejo Tamina in ga bodrijo, naj ostane pogumen, potrpe\xc5\xbeljiv in mol\xc4\x8de\xc4\x8d pri nalogi, ki ga \xc4\x8daka.\n_START_SECTION_\n\xc4\x8cetrta slika\n_START_PARAGRAPH_\nKo sku\xc5\xa1a Tamino vstopiti v tempelj, ga sprejme na pragu sve\xc4\x8denik, ki mu govori o Sarastrovi dobroti in modrosti. Tamino zaigra na \xc4\x8darobno pi\xc5\xa1\xc4\x8dal in ob njenem zvoku najdeta Papageno in Pamina pot do njega. Kmalu jih je izsledil preganjalec Monostatos. Njegovi oboro\xc5\xbeenci ju ho\xc4\x8dejo ujeti, pa zapadejo vplivu zvokov \xc4\x8darobne pi\xc5\xa1\xc4\x8dali in pri\xc4\x8dno ob njih poskakovati in plesati, dokler ne pozabijo na jetnika in ple\xc5\xa1o\xc4\x8d ne odidejo. Petje sve\xc4\x8denikov in Sarastrove dobrotne besede pomirijo Pamino. Monostatos privede ujetega Tamina, ki ga pa Sarastro prijazno sprejme, medtem ko dobi \xc4\x8drnec za svojo preveliko gore\xc4\x8dnost sedeminsedemdeset udarcev po podplatih.\n_START_SECTION_\nPeta slika\n_START_PARAGRAPH_\nSve\xc4\x8deniki s Sarastrom na \xc4\x8delu so sklenili, da morata prestati Tamino in Papageno tri preizku\xc5\xa1nje in ju odpeljejo v preddvor templja.\n_START_SECTION_\n\xc5\xa0esta slika\n_START_PARAGRAPH_\nDva sve\xc4\x8denika ju izpra\xc5\xa1ujeta, Tamino je voljan prestati preizku\xc5\xa1nje, da bi dosegel najvi\xc5\xa1jo modrost, Papagena pa je strah; \xc5\xa1ele ko mu obljubijo kot nagrado \xc5\xbeenico Papageno, pristane na to. Tri dame se prika\xc5\xbeejo iskalcema modrosti in ju sku\xc5\xa1ajo prepri\xc4\x8dati o Sarastrovih zlih namerah, toda kljub Papagenovim malenkostnim spodrsljajem ostaneta v mol\xc4\x8danju trdna.\n_START_SECTION_\nSedma slika\n_START_PARAGRAPH_\n\xc4\x8crnec napade spe\xc4\x8do Pamino in si jo ho\xc4\x8de prilastiti, toda re\xc5\xa1i jo njena mati, kraljica no\xc4\x8di, ki zahteva od nje, naj Sarastra usmrti. Ko ostane zgro\xc5\xbeena Pamina sama, se ponovno prika\xc5\xbee \xc4\x8drnec in ji grozi, da bo izdal vse, kar je sli\xc5\xa1al, \xc4\x8de ne bo njegova. Tokrat nastopi kot re\xc5\xa1itelj Sarastro, ki jo potola\xc5\xbei in pomiri.\n_START_SECTION_\nOsma slika\n_START_PARAGRAPH_\nTamino in Papageno \xc5\xa1e vedno vr\xc5\xa1ita svojo preizku\xc5\xa1njo mol\xc4\x8danja. Prekr\xc5\xa1i jo Papageno, ki se razgovarja z neko starko (preoble\xc4\x8deno Papageno) in \xc5\xa1ele nenaden grom ga opomni prekr\xc5\xa1ka. Starka zato zbe\xc5\xbei. Obupanega Papagena potola\xc5\xbeijo jedi, \xc4\x8darobna pi\xc5\xa1\xc4\x8dal in zvon\xc4\x8dki, ki jih prineso trije de\xc4\x8dki. Pamina najde zopet svojega Tamina. Toda molk stanovitnega ljubimca, ki si ga ne zna razlo\xc5\xbeiti, jo rani in u\xc5\xbeali do smrti.\n_START_SECTION_\nDeveta slika\n_START_PARAGRAPH_\nZbor Izidinih in Ozirisovih sve\xc4\x8denikov poje hvalnico. Sarastro spodbuja Tamina, naj vztraja juna\xc5\xa1ko kot doslej, kajti prestati mora \xc5\xa1e te\xc5\xbejo preizku\xc5\xa1njo. Pamina se pride od njega poslovit. Polna nemira se ljubimca lo\xc4\x8dita, Papageno pa hrepeni po obljubljeni \xc5\xbeenici in igra na zvon\xc4\x8dke. Njihov zvok privabi \xe2\x80\x9estarko\xe2\x80\x9c, ki odvr\xc5\xbee svojo preobleko in pred o\xc4\x8daranim Papagenom se pojavi Papagena. Toda \xc5\xbee jo odpelje eden izmed sve\xc4\x8denikov.\n_START_SECTION_\nDeseta slika\n_START_PARAGRAPH_\nTrije de\xc4\x8dki, ki slu\xc5\xbeijo zdaj Sarastru, prepre\xc4\x8dijo samomor obupane Pamine in jo odpeljejo k ljubemu Taminu.\n_START_SECTION_\nEnajsta slika\n_START_PARAGRAPH_\nDva oboro\xc5\xbeenca pripeljeta Tamina na kraj, kjer mora prestati preizku\xc5\xa1njo v vodi in ognju. Pamina, ki ga sme spremljati v usodnji preizku\xc5\xa1nji, sa mu pribli\xc5\xbea in skupaj gresta nepo\xc5\xa1kodovana skozi vodo in ogenj, saj ju vodi mo\xc4\x8d medsebojne ljubezni. Pred njima se pri\xc4\x8dne odpirati son\xc4\x8dno kraljestvo Izide.\n_START_SECTION_\nDvanajsta slika\n_START_PARAGRAPH_\nPapageno, ki ni prestal preizku\xc5\xa1nje, zaman kli\xc4\x8de svojo ljubljeno Papageno in ko ne najde odziva, se ho\xc4\x8de v svojem obupu obesiti. Toda predno izvr\xc5\xa1i svoj namen, mu prinesejo trije de\xc4\x8dki zvon\xc4\x8dke. Njihov zvok privabi Papageno in oba sta vsa sre\xc4\x8dna, da sta kon\xc4\x8dno skupaj. \xc5\xa0e enkrat zdru\xc5\xbei svet teme vse svoje mo\xc4\x8di, da bi premagal kraljestvo svetlobe: kraljica no\xc4\x8di, njene tri dame in \xc4\x8drnec Monostatos kujejo naklepe, kako bi napadli Sarastrov tempelj, osvobodili Pamino in jo dali zamorcu za \xc5\xbeeno. Toda med gromom in nevihto se spremeni pozori\xc5\xa1\xc4\x8de v son\xc4\x8dno lu\xc4\x8d - svet svetlobe zmaga nad svetom zla in teme. Tamino in Pamina sta se priborila v svet svetlobe, modrosti in \xc4\x8dlove\xc4\x8dnosti s pomo\xc4\x8djo svoje stanovitnosti in \xc5\xbeivita odslej na strani Sarastra, sve\xc4\x8denika in treh de\xc4\x8dkov.'